《送广东漕孙知损失官归汶上》
宋代·郭祥正

平生爱东州，土厚人不罄。见公惜已晚，达论耸予听。

五驰使者车，中道罹陷阱。开怀无怨尤，得失两以正。

归程万馀里，翛然一烟艇。乡关今非遥，踊跃理三径。

进则仗忠义，退则乐温凊。高卧固无必，求才尧舜圣。

亭亭南涧松，愈老节愈劲。柔柔水中蒲，涵春自严静。

百年未阖棺，安之吾有命。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。